GLAND พุ่งกระฉูด12% นิวไฮในรอบ 5 ปี 5 เดือน จับตา!แผนพัฒนาธุรกิจหลัง CPN เข้าซื้อบริษัท
GLAND พุ่งกระฉูด12% นิวไฮในรอบ 5 ปี 5 เดือน จับตา!แผนพัฒนาธุรกิจหลัง CPN เข้าซื้อบริษัท โดย ณ เวลา 12.04 น. อยู่ที่ระดับ  3.98 บาท บวก 0.44 บาท หรือ 12.43 % มูลค่าซื้อขาย 92.68 ล้านบาท
22 พ.ย. 2561

ผู้สื่อข่าวรายงานว่า บริษัท แกรนด์ คาแนล แลนด์ จำกัด (มหาชน) หรือ GLAND ณ เวลา 12.04 น. อยู่ที่ระดับ  3.98 บาท บวก 0.44 บาท หรือ 12.43 % มูลค่าซื้อขาย 92.68 ล้านบาท ราคาหุ้นวิ่งแรงในรอบ 5 ปี 5 เดือน โดยนับตั้งแต่หุ้นเคยขึ้นไปทดสอบระดับ 4.10 บาท เมื่อวันที่ 10 มิ.ย.2556

ด้านบล.โนมูระ พัฒนสิน ระบุในบทวิเคราะห์ว่า CPN( NEUTRAL , TP 86 ) มีแผนพัฒนาห้างมีต่อเนื่องแต่ต้องจับตาแผนพัฒนา GLAND ซึ่งต้องรอความชัดเจน โดยมีมุมมอง Neutral ต่อข้อมูลที่ได้จากที่ประชุมนักวิเคราะห์จากแผนธุรกิจในช่วง 2018-19F ยังเป็นไปตามที่คาด ทั้งในส่วนของแผนการเปิดห้างใหม่ ทิศทางค่าเช่าที่เติบโตตามการปรับขึ้นค่าเช่าหลังปิดปรับปรุงห้าง และการทยอยปรับเลิกสัญญาเช่าระยะยาว รวมถึงแผนการโอน และพัฒนาโครงการที่อยู่อาศัย
โดยมองการเลื่อนเปิด i-city ไม่ได้เหนือกว่าเราคาด และการเลื่อน 1 เดือนอาจไม่ได้กระทบต่อประมาณการของตลาดอย่างมีนัยสำคัญ ทั้งนี้คงคำแนะนำ NEUTRAL ที่ TP19F = 86.00 บาท/หุ้น มองแรงกดดันในระยะสั้นจากความไม่แน่นอนของการเปิดห้างใหม่ที่เฝ้าระวังมาตลอด
ตลาดได้รับรู้ไปในราคาระดับหนึ่งแล้ว (ราคาปรับลง YTD ในช่วง -12%) จนปัจจุบันเริ่มมี upside ที่น่าสนใจ ซึ่งมองว่าหากมีแรงกดดันต่อหุ้นอีก จากการที่ตลาดอาจทยอยปรับประมาณการกำไรลงหลังงบไตรมาส3/61 จะเป็นจังหวะในการกลับมาสะสมหุ้นอีกครั้ง จากแนวโน้มธุรกิจยังโตต่อเนื่องในอนาคต
อนึ่งเมื่อวันที่ 5พ.ย.61บมจ.เซ็นทรัลพัฒนา (CPN) แจ้งว่าบริษัท ซีพีเอ็น พัทยา จำกัด ซึ่งเป็นบริษัทย่อย และเป็นผู้ทำคำเสนอซื้อหุ้นทั้งหมดของบมจ.แกรนด์คาแนล แลนด์ (GLAND) ได้ยื่นแบบรายงานผลการซื้อหลักทรัพย์ต่อสำนักงานคณะกรรมการกากับหลักทรัพย์และตลาดหลักทรัพย์ (ก.ล.ต.) เรียบร้อยแล้ว
โดยมีผู้ที่แสดงเจตนาขายและบริษัทรับซื้อหุ้นไว้ จำนวน 17.10% จากที่เสนอซื้อทั้งหมด 49.57%  ซึ่งเมื่อรวมกับจำนวนหุ้นที่บริษัท ซีพีเอ็น พัทยา จำกัด ถืออยู่ก่อนหน้านี้จำนวน 50.43% ก็จะทำให้กลุ่มบริษัทถือหุ้นใน GLAND รวมทั้งสิ้น 67.53%
โดยภายหลังการเข้าซื้อหุ้นดังกล่าวเสร็จสิ้น บริษัทจะเปิดเผยแผนการดำเนินธุรกิจ ซึ่งจะรวมในส่วนของ GLAND เข้ามาด้วยในช่วงไตรมาส 1/62 ถึงไตรมาส 2/62 รวมถึงผลการศึกษาการนำ GLAND ออกจากการเป็นบริษัทจดทะเบียนในตลาดหลักทรัพย์แห่งประเทศไทย
โดยแผนการดำเนินงานดังกล่าวจะมีการปรับแผนลงทุนและเป้าหมายธุรกิจของกลุ่ม CPN ในช่วง 3-5 ปี (62-66) ใหม่ จากเดิมที่บริษัทเคยตั้งงบลงทุน 1 แสนล้านบาทเพื่อใช้พัฒนาศูนย์การค้าใหม่ราว 2-3 โครงการ/ปี รวมถึงการปรับปรุงศูนย์การค้าอีก 2-3 โครงการ/ปี และการลงทุนทั้งในและต่างประเทศ
สำหรับเป้าหมายผลการดำเนินงานในปีนี้ บริษัทคาดว่ารายได้จะเติบโตไปตามเป้าหมายที่ 20% จากการรับรู้รายได้เข้ามาเต็มปี ของศูนย์การค้า 2 แห่งที่เปิดให้บริการไปในปี 60 ได้แก่ ศูนย์การค้า เซ็นทรัลพลาซา นครราชสีมา และศูนย์การค้า เซ็นทรัลพลาซา มหาชัย